ಹಲಸು ಕ್ರಾಂತಿಯತ್ತ ದೇಶ ಸಾಗಲಿ: ಜಲತಜ್ಞ ಶ್ರೀಪಡ್ರೆ ಬೆಂಗಳೂರು: ದೇಶದಲ್ಲಿ ಹಲಸಿನ ಉತ್ಪಾದನೆ ಭಾರಿ ಪ್ರಮಾಣದಲ್ಲಿದೆ. ಬೇರೆ ದೇಶಗಳಿಗೆ ಹೋಲಿಸಿದರೆ ಇಲ್ಲಿ ಹಲಸಿಗೆ ಮಾರುಕಟ್ಟೆ ವ್ಯವಸ್ಥೆ ಕಡಿಮೆ ಇದೆ. ದೇಶವೂ ಹಲಸು ಕ್ರಾಂತಿಯತ್ತ ಸಾಗಬೇಕಿದೆ ಎಂದು ಜಲತಜ್ಞ ಹಾಗೂ ಅಡಿಕೆ ಪತ್ರಿಕೆಯ ಮುಖ್ಯ ಸಂಪಾದಕ ಶ್ರೀಪಡ್ರೆ ತಿಳಿಸಿದರು. ರಾಗಿಕಣ ಸಂತೆ ವತಿಯಿಂದ ಹಲಸು: ಅಂತರರಾಷ್ಟ್ರೀಯ ಸನ್ನಿವೇಶ ಹಾಗೂ ಮೌಲ್ಯವರ್ಧನೆ ಸಾಧ್ಯತೆಗಳು ಕುರಿತು ಭಾನುವಾರ ಹಮ್ಮಿಕೊಂಡಿದ್ದ ವೆಬಿನಾರ್ನಲ್ಲಿ ಅವರು ಮಾತನಾಡಿದರು. ವಿಯೆಟ್ನಾಂನಲ್ಲಿ ಹಲಸಿಗೆ ಬೃಹತ್ ಮಾರುಕಟ್ಟೆ ನಿರ್ಮಾಣವಾಗಿದೆ. 35 ಸಾವಿರ ಹೆಕ್ಟೇರ್ ಪ್ರಮಾಣದಲ್ಲಿ ಹಲಸು ಬೆಳೆಯಲಾಗುತ್ತಿದೆ. ಶೇ 60ರಷ್ಟು ಹಲಸು ಚಿಪ್ಸ್ ತಯಾರಿಯಿಂದ ಪ್ರಸಿದ್ಧಿ ಪಡೆದುಕೊಂಡಿದೆ ಎಂದು ವಿವರಿಸಿದರು. ಡಯಾಬಿಟಿಸ್ ಸಮಸ್ಯೆಗೆ ಹಲಸು ರಾಮಬಾಣ ಎಂದು ವೈದ್ಯರೇ ಸೂಚಿಸುವುದರಿಂದ ವಿದೇಶಗಳಲ್ಲಿ ಹಲಸಿಗೆ ಬೇಡಿಕೆ ನಿರ್ಮಾಣವಾಗಿದೆ. ಕೇರಳ ಮತ್ತು ಕರ್ನಾಟಕದಲ್ಲಿ ಹಲಸಿನ ಉತ್ಪಾದನೆ ಉತ್ತಮವಾಗಿದೆ. ಆದರೆ, ರಾಜ್ಯದಲ್ಲಿ ಹಲಸನ್ನು ವಾಣಿಜ್ಯ ಉತ್ಪನ್ನವಾಗಿ ಸ್ವೀಕರಿಸಿಲ್ಲ ಎಂದು ಬೇಸರ ವ್ಯಕ್ತಪಡಿಸಿದರು. ಮೆಕ್ಸಿಕೊದಲ್ಲಿ ಈ ಹಿಂದೆ ಒಂದೇ ಒಂದು ಹಲಸಿನ ಮರ ಇರಲಿಲ್ಲ. ಈಗ ಹಲಸು ಅಲ್ಲಿ ಹೊಸ ಸಂಚಲನ ಮೂಡಿಸುತ್ತಿದೆ. ನೆರೆಯ ಶ್ರೀಲಂಕಾದಲ್ಲಿ ಹಲಸು ಆಹಾರದ ಪ್ರಮುಖ ಭಾಗ. ಐದು ಸಾವಿರ ಮಂದಿ ಹಲಸಿನಿಂದ ಬದುಕು ಕಟ್ಟಿಕೊಂಡಿದ್ದಾರೆ. ರಾಜ್ಯದಲ್ಲಿ ಗಂಧದ ಮರ ಕಡಿಯಲು ನಿರ್ಬಂಧ ಇರುವಂತೆ, ಅಲ್ಲಿ ಅನುಮತಿಯಿಲ್ಲದೆ ಹಲಸು ಕೀಳುವುದೂ ದೊಡ್ಡ ಅಪರಾಧ ಎಂದು ವಿವರಿಸಿದರು. ಕೇರಳದ ಹಲಸು ಉತ್ತರ ಭಾರತಕ್ಕೆ ಹೆಚ್ಚಾಗಿ ಪೂರೈಕೆಯಾಗುತ್ತಿದೆ. ಹಲಸಿನಿಂದ ಪಾಪಡ್, ಹಲ್ವಾ, ಬೇಕರಿ ಉತ್ಪನ್ನಗಳು, ಪೇಡ, ಮೋದಕ, ನೂಡಲ್ಸ್, ಶಾವಿಗೆ, ಕಟ್ಲೆಟ್, ಐಸ್ಕ್ರೀಂ, ಪಾನೀಯ, ಚಾಕೊಲೇಟ್ ಸೇರಿದಂತೆ ವಿವಿಧ ತಿಂಡಿ ಹಾಗೂ ಉತ್ಪನ್ನಗಳಿಂದ ಜಾಗತಿಕ ಮಟ್ಟದಲ್ಲಿ ಬೇಡಿಕೆ ಹುಟ್ಟುಹಾಕಿದೆ. ಹಲಸಿನ ಅಭಿವೃದ್ಧಿಗೆ ಎಲ್ಲರೂ ಕೈಜೋಡಿಸಬೇಕು ಎಂದು ಮನವಿ ಮಾಡಿದರು.